เคาะแล้ว! “ทีพีไอ โพลีน เพาเวอร์” เปิดราคา IPO 7 บ. เทรดเดือนหน้า
เคาะแล้ว! “ทีพีไอ โพลีน เพาเวอร์” หรือ TPIPP ผู้ดำเนินธุรกิจโรงไฟฟ้า กำหนดราคา IPO ที่หุ้นละ 7 บ./หุ้น เปิดจอง24 มี.ค. และ 27-29 มี.ค.นี้ จ่อเข้าเทรดเดือนหน้า โดยมีธนาคาร ซีไอเอ็มบี ไทย จำกัด (มหาชน)-บล. เมย์แบงก์ กิมเอ็ง (ประเทศไทย) - ธนาคาร ทิสโก้ เป็น FA
24 มี.ค. 2560

บริษัท ทีพีไอ โพลีน เพาเวอร์ จำกัด (มหาชน) หรือ TPIPP ซึ่งเป็นบริษัทย่อยของบริษัท ทีพีไอ โพลีน จำกัด (มหาชน) หรือ TPIPL กำหนดราคาเสนอขายหุ้นให้กับประชาชนทั่วไปครั้งแรก (IPO) ที่หุ้นละ 7 บาท จากช่วงราคาเบื้องต้นที่ 6-7 บาท/หุ้น
อนึ่ง TPIPP  จะเสนอขายหุ้น IPO ไม่เกิน 2,500 ล้านหุ้น พาร์หุ้นละ 1 บาท โดยจะแบ่งจัดสรรจำนวนไม่เกิน 125 ล้านหุ้น เสนอขายแก่ผู้ถือหุ้นของ TPIPL อัตราส่วน 162 หุ้นเดิมต่อ 1 หุ้น TPIPP ส่วนหุ้นที่เหลือไม่เกิน 2,375 ล้านหุ้น จะเสนอขายแก่ประชาชนทั่วไป โดยกำหนดจองซื้อหุ้นสำหรับประชาชนทั่วไประหว่างวันที่ 24 มี.ค. และ 27-29 มี.ค.  ขณะที่คาดว่าจะหุ้น TPIPP จะเข้าซื้อขายในตลาดหลักทรัพย์ฯภายในเดือนเม.ย.
โดย TPIPP ประกอบธุรกิจโรงไฟฟ้า มุ่งเน้นผลิตไฟฟ้าจากขยะและพลังความร้อนทิ้ง และประกอบธุรกิจสถานีบริการน้ำมันเชื้อเพลิงและก๊าซธรรมชาติ (NGV) ทั้งนี้บริษัทระดมทุนครั้งนี้เพื่อนำเงินไปใช้ชำระหนี้คงค้าง ,ลงทุนในโครงการต่างๆ และใช้เป็นเงินทุนหมุนเวียนของบริษัท ซึ่งมีธนาคาร ซีไอเอ็มบี ไทย จำกัด (มหาชน) ,บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) และธนาคาร ทิสโก้ จำกัด (มหาชน) เป็นที่ปรึกษาทางการเงิน